钦定古今图书集成/历象汇编/庶征典/第153卷 > 《宋史》 > 北魏
## 钦定古今图书集成/历象汇编/庶征典/第153卷 > 《宋史》 > 北魏

### 太祖时谣

按《魏书灵征志》：太祖天兴四年春，新兴太守上言，“晋
昌民贾相，昔年二十二为雁门郡吏，入句注西陉，见
一老父，谓相曰：‘自今以后四十二年当有圣人出于
北方，时当大乐，子孙永长，吾不及见之’。言终而过，相
顾视之，父老化为石人。相今七十。”下检石人见存至
帝破慕容宝之岁，四十二年。

### 世祖时谶

按《魏书灵征志》：“‘真君五年二月，张掖郡上言，往曹氏
之世，丘池县大柳谷山，石表龙马之形，石马脊文曰
‘大讨曹，而晋氏代魏’。今石文记国家祖宗讳，著受命
之符’，乃遣使图写其文，大石有五，皆青质白章，间成
文字。其二石记张吕之前已然之效，其三石记国家
祖宗，以至于今，其文记昭成皇后讳继世，四六天法
平，天下大安”，凡十四字。次记太祖道武皇帝讳应王，
“载记千岁”，凡七字。次记太宗明元皇帝讳长子，二百
二十年，凡六字。次记“太平天王，继世主治”，凡八字。次
记皇太子讳昌，封太山，凡五字。初上封太平王，《天文
图录》又授太平真君之号，与石文相应。太宗名讳之
后，有一人象携一小儿，见者皆曰：“上爱皇孙，提携卧
起，不离左右。此即上象灵契，真天授也。”于是卫大将
军乐安王范，辅国大将军建宁王崇、征西大将军常
山王素，征南大将军恒农王奚斤上奏曰：“臣闻帝王
之兴，必有受命之符，故能经纬三才，维建皇极，三五
之盛，莫不同之。伏羲有《河图》八卦，夏禹有《洛书》九畴，
至乃神功播于往古”，圣迹显于来世。伏惟陛下德合
乾坤，明并日月，固天纵圣，应运挺生，上灵垂顾，征善
备集。是以始光元年，经天师奉《天文图录》授“太平真
君”之号。陛下深执虚冲，历年乃受。精诚感于灵物，信
惠协于天人，用能威加四海，泽流宇内，溥天率土，无
思不服。今张掖郡列言：丘池县大柳谷山大石有青
质白章，间成文字，记国家祖宗之讳，著受命历数之
符。王公已下，群司百辟，睹此图文，莫不感动。佥曰：“自
古以来祯祥之验，未有今日之焕炳也。斯乃上灵降
命，国家无穷之征也。臣等幸遭盛化，沐浴光宠，无以
对扬天休，增广天地。谨与群臣参议，宜以石文之征
宣告四海，令方外僭窃知天命有归。”制曰：“此天地况
施乃先祖父之遗征岂朕一人所能独致可如所奏。”

### 高祖太和九年诏禁图谶

按《魏书高祖本纪》：太和九年春正月戊寅，诏曰：“图谶
之兴，起于三季。既非经国之典，徒为妖邪所凭。自今
图谶秘纬及名为《孔子闭房记》者，一皆焚之，留者以
大辟论，及诸巫觋假称神鬼，妄说吉凶，及委巷诸卜
非坟典所载者，严加禁断。”

### 废帝时谣

按《北齐书神武本纪》：“神武之入洛也，尔朱仲远部下
都督桥宁、张子期自滑台归命，神武以其助乱，且数
反复，皆斩之。斛斯椿由是内不自安，乃与南阳王宝
炬及武卫将军元毗、魏光禄王思政构神武于魏帝。
舍人元士弼又奏神武受敕，大不敬，故魏帝贰于贺
拔岳。初，孝明之时，洛下以两拔相击，谣言曰：‘铜拔打铁拔元’。”家世将末，好事者以二拔谓拓拔、贺拔，言俱
将衰败之兆。

### 孝静帝时谣

按《北齐书神武本纪》，议立清河王世子。善见议定，白
清河王。王曰：“天子无父，苟使儿立，不惜馀生。”乃立之，
是为孝静帝。魏于是始分为二。神武以孝武既西，恐
逼崤陕，洛阳复在河外，接近梁境，如向晋阳，形势不
能相接，乃议迁邺，护军祖荣赞焉。诏下三日，车驾便
发，户四十万狼狈就道。神武留洛阳部分，事毕还晋
阳。自是军国政务，皆归相府。先是，童谣曰：“可怜青雀
子，飞来邺城里。羽翮垂欲成，化作鹦鹉子。”好事者窃
言，雀子谓魏帝清河王子，鹦鹉谓神武也。

按《隋书五行志》：“武定中，有童谣曰：‘百尺高竿摧折，水
底燃灯澄灭’。”高者，齐姓也。澄，文襄名。五年，神武崩，摧
折之应。七年，文襄遇盗所害，澄灭之征也。